Kirjoitin eilisen HBL:ssa että Länsimetron ongelmat olivat projektijohdon tiedossa jo alkutalvesta ja että Helsingissäkin virkamiehet tiesivät tilanteen huhtikuussa, kun kaupunginvaltuusto taas kerran antoi rakentamiseen lisää rahaa. Paljon lisää.

Näyttää siltä, että olin väärässä.

Itse asiassa katastrofin ainekset olivat tiedossa jo kesällä 2015. Isoja tavaratilauksia ei ollut tehty. Ja toisin kuin Länsimetro Oy antaa julkisuudessa ymmärtää projektijohdossa ei ehkä sössinytkään Sweco vaan Länsimetro Oy.

Miten tiedän tämän?

Täydellä varmuudella en tiedä mitään.

Tietoni perustuvat keskusteluihin projektin johdossa tai sen välittömässä läheisyydessä olevien henkilöiden kanssa. Täydellä varmuudella en myöskään osaa sanoa juuta enkä jaata eri henkilöiden motiiveista kertoa asioista, mutta todennäköisesti moni heistä vaarantaisi työpaikkansa puhumalla julkisuuteen omalla nimellään.

﻿

Kuneri asemassa eri puolella organisaatiokaaviota olevat henkilöt kertovat samoja asioita tai samansuuntaisesti muodostuu siitä hiljalleen tietty kokonaiskuva. Henkilöt, joiden kanssa keskustelen eivät välttämättä tunne tai edes tiedä toisiaan.

Osa on ottanut yhteyttä minuun, osaan olen minä ollut yhteydessä.

Menossa on jo oikeudenkäyntejä ja tulossa on uusia. Se toisaalta löysentää kielenkantoja, toisaalta kiristää. On tarve kertoa ja kenties tällä tavalla turvata oma selusta. Nimettömästi. Omalla nimellä mediassa esiintyminen saattaa nousta esiin oikeudessa kielteisesti jos sinne joutuu vaikkapa todistajaksi.

Helsinki tekee selvityksen hankkeen tiedonkulusta. Se on eri selvitys kuin se, minkä Länsimetro Oy on luvannut ”ulkopuolisella” teettää.

Sitten on päätösasiakirjat. Julkisista esityslistoista, kokouspöytäkirjoista, selvityksistä ja raporteista voi päätellä hyvin paljon: Länsimetro -hanke on mennyt ja menee samaa rataa kuin automaattimetroprojekti. Eli asiakirjat ja henkilölähteet kertovat samaa.

Juuri nyt vaikuttaa siltä, että Länsimetron liikenteen aloittamisen päivämäärää 15.8.2016 ehdotettiin siirrettäväksi jo vuosi sitten. Syitä oli ilmeisesti paljon ja ne olivat vakavia. Jos näin todella oli herää kysymys siitä kuka tai ketkä päättivät olla kuuntelematta? Tuskin on yhdestä henkilöstä kyse.